Domenico Calcagno

Mons. Domenico kardinál Calcagno (* 3. február 1943, Tramontana, Taliansko) je taliansky rímskokatolícky kňaz, biskup a kardinál. Od 7. júla 2011 do 26. júna 2018 bol predsedom Správy Patrimónie Svätej stolice, kde od roku 2007 pôsobil ako sekretár.

 Životopis 
Narodil sa v obci Tramontana di Parodi Ligure v provincii Alessandria v Taliansku 3. februára 1943. Po štúdiách umenia v diecéznom seminári navštevoval Pápežskú Gregoriánsku univerzitu v Ríme, kde získal titul z dogmatickej teológie. Za kňaza 29. júna 1967 ho vysvätil kardinál Giuseppe Siri.

Po niekoľkých rokoch farskej služby bol vymenovaný za profesora teológie na Teologickej fakulte Severného Talianska a neskôr na Vyššom inštitúte náboženských štúdií v severozápadnom regióne Talianska v Ligúrii. Pôsobil ako predseda diecézneho duchovného inštitútu a bol biskupským vikárom pre „nové aktivity“. Na národnej úrovni medzi jeho úlohy patrili: tajomník talianskej kňazskej komisie, inšpektor talianskej biskupskej konferencie pre inštitúty náboženských vied, riaditeľ národnej misijnej spolupráce medzi cirkvami a pokladník biskupskej konferencie.

 Biskup 
Pápež Ján Pavol II. ho 25. januára 2002 vymenoval za diecézneho biskupa v diecéze Savona-Noli. Za biskupa ho vysvätil 9. marca 2002 milánsky arcibiskup kardinál Dionigi Tettamanzi. Spolusvätiteľmi boli emeritný arcibiskup z Janova – kardinál Giovanni Canestri a apoštolský nuncius v Taliansku a San Maríne a neskôr kardinál, arcibiskup Paolo Romeo. Dňa 7. júla 2007 ho pápež Benedikt XVI. vymenoval za tajomníka Správy Patrimónie Svätej stolice a povýšil do hodnosti arcibiskupa ad personam. Dňa 5. januára 2011 odstúpil z funkcie diecézneho biskupa Savona-Noli a v ten istý deň ho pápež Benedikt XVI. vymenoval za konzultora Pápežskej rady pre pastoráciu zdravotníckych pracovníkov.

 Kardinál 
Na konzistóriu 18. februára 2012 ho pápež Benedikt XVI. vymenoval za kardinála diakona s titulom diakonie titulárnym kostolom Annunciazione della Beata Vergine Maria a Via Ardeatina v kolégiu kardinálov. Po Benediktovej rezignácii sa zúčastnil na pápežskom konkláve v roku 2013, ktoré zvolilo pápeža Františka.

Od 21. apríla 2012 je členom Pápežskej komisie pre mestský štát Vatikán, Kongregácie pre evanjelizáciu národov a Pápežskej rady pre zdravotnú pastoráciu a od 29. marca 2014 Kongregácie pre inštitúty zasväteného života a spoločnosti. Je členom Jeruzalemského jazdeckého rádu Božieho hrobu.

Pápež František 26. júna 2018 prijal jeho odchod z funkcie prezidenta Správy Patrimónie Svätej stolice pre svoj vek. Dňa 4. marca 2022 bol pápežom Františkom vymenovaný za kardinála kňaza, pričom si ponechal titul diakon ako titulárny kostol pro hac vice.

 Súkromie 
Má súkromnú zbierku 13 strelných zbraní, ktorá bola zaregistrovaná na príslušnom úrade v Savone a ktorá existovala už pred presťahovaním do Vatikánu, ale nie je tam uložená.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Benediktom XVI.

 Iné projekty 

 Zdroj 

Kategória:Talianski kardináli
Kategória:Talianski rímskokatolícki biskupi
Kategória:Talianski rímskokatolícki arcibiskupi
Kategória:Talianski rímskokatolícki kňazi
Kategória:Absolventi Pápežskej univerzity Gregoriany